ГуфIэгъуэ тIуащIэ
Гъатхэпэм и 28-р Шэрэдж районым щыпсэухэм я дежкIэ гуфIэгъуэ тIуащIэу щытащ. Балъкъэр лъэпкъым и къэщIэрэщIэжыныгъэ махуэм абы социальнэ мыхьэнэшхуэ зиIэ ухуэныгъэу тIу къыщызэIуахащ.
Жэмтхьэлэ Ипщэ къуажэм дащIыхьа спорт центрыщIэм гуфIэгъуэ махуэм къыщызэхуэсат республикэм и унафэщIхэр, депутатхэр, зауэмрэ лэжьыгъэмрэ я ветеранхэр, спортсменхэр, еджакIуэхэр. Милицэм и сержант, бзаджащIэ гупхэм 2010 гъэм яIэщIэкIуэда, къигъэлъэгъуа лIыгъэшхуэм папщIэ орден лъапIэ зыхуагъэфэща Занкишиев Казым и цIэр фIащащ центрым.
ЗэIущIэм къыщыщыпсалъэм КъБР-м и Iэтащхьэм и къалэнхэр пIалъэкIэ зыгъэзащIэ КIуэкIуэ Юрий жиIащ: «Нобэ ди республикэм егъэлъапIэ Балъкъэр лъэпкъым и къэщIэрэщIэжыныгъэ махуэр. ХамэщIым илъэс пщыкIущкIэ гугъу щехьами, абы и щхьэр игъэщхъакъым, зэфIэкIышхуэ бгъэдэлъу гъащIэщIэр ухуэным пэрыувэжауэ тэмэму зеужь».
Республикэм и унафэщIым къыхигъэщхьэхукIащ физкультурэмрэ спортымрэ зегъэужьыным УФ-м и Президент Путин Владимир гулъытэшхуэ зэрыхуищIыр, ди республикэм и щIалэгъуалэм спортым зыхуагъэсэн, абыхэм ехъулIэныгъэщIэхэр къахьын папщIэ куэд длэжьыну къызэрытпэщытыр.
КIуэкIуэ Юрий еплъащ мы къуажэм дэт школым. Кхъахэ дыдэ хъуа а унэр 2003 гъэ лъандэрэ зэрагъэпэщыжын хуейуэ йокIуэкI, абы къыхэкIыу сабийуэ 190-р сменитIу йоджэ, школым щыщ зы Iыхьэр къэуэнкIэ шынагъуэу щытщи. Абы еплъа нэужь КIуэкIуэ Юрий КъБР-м и Правительствэм и лIыкIуэхэм я пщэ ирилъхьащ 2015 гъэм къаIэрыхьэну федеральнэ ахъшэм пэмыплъэу, школыщIэ кърагъэжьэн папщIэ хэкIыпIэхэр къагъуэтыну. Школым нэхърэ зыкIи щытыкIэ нэхъыфI иIэкъым амбулаторэми. Ауэ ар зыхуей хуэгъэзэнымкIэ жэуап зыхьыр къуажэм, районым я Iэтащхьэхэмрэ КъБР-м Узыншагъэр хъумэнымкIэ и министерствэмрэщ.
КъБР-м и Iэтащхьэм и къалэнхэр пIалъэкIэ зыгъэзащIэр а махуэ дыдэм Бабугент къуажэми щыIащ. Ар хэтащ сабий 40 зыщIэхуэ садыщIэр къызэрызэIуахым теухуа гуфIэгъуэ дауэдапщэм. Апхуэдэ сабий IуэхущIапIэ Жэмтхьэлэ Ищхъэрэми дащIыхь. ДызыхуэкIуэ гъэ еджэгъуэщIэм щыщIадзэжынум нэсыху къэна зэманым къриубыдэу зи школ кIуэгъуэ мыхъуа сабийхэр зэкIуалIэ IуэхущIапIэхэр Къэбэрдей-Балъкъэрым щаухуэн папщIэ сом мелуан 635-м щIигъу хухахынущ.
КъБР-м и Iэтащхьэмрэ Правительствэмрэ я
пресс-IуэхущIапIэ.
